Mette Thiesen (DF), 2025-04-22:
Adopterede børn er danske børn, det er elskede børn og det er børn, som er landet i en familie, som vil dem alt det bedste.
Det tror jeg sådan set vi alle sammen er enige om.
Tanken om international adoption smuk.
At åbne sine hjerter, kan man sige, sin familie og sit hjem for et barn, som har det rigtig svært, er enormt smukt.
Så lad os holde den del for sig og så den anden del for sig.
Jeg har været meget klar og tydelig, og vi har været meget klare og tydelige i Dansk Folkeparti om, at vi sådan set godt kan se idéen med og tanken bag international adoption, og det er som sagt en smuk tanke, men vi kan bare ikke bære i vores hjerter, at der er børn, der bliver handlet, og vi vil ikke løbe risikoen for, at bare et enkelt barn bliver handlet, fordi det er nogle forældre, som ikke har ressourcerne, ikke har kapacitet eller sprog, eller hvad det nu kan være, der står i vejen for at forstå, hvad det egentlig er, der sker med deres barn.
Jeg skal være fuldstændig ærlig og sige, at det løber mig koldt ned ad ryggen bare ved tanken om nogle af de historier, jeg har hørt, og så er det ikke kun sager, som er tilbage fra 70'erne, det er også sager, som har været der i nyere tid.
Det er også derfor, at vi i Dansk Folkeparti bakker op om den her grundige kulegravning, undersøgelse af også juridisk karakter, sådan at vi også får placeret et ansvar og får sikret, at det aldrig nogen sinde sker igen.
Og i den perfekte verden, hvor man med hundrede procents sikkerhed kunne garantere, at børn aldrig ville blive handlet af socialt udfordrede forældre, kunne vi sagtens åbne op igen for international adoption.
Det er sådan set derfor, vi siger, at vi simpelt hen er nødt til at få undersøgt det her, og det er også derfor, vi ikke kan støtte, at vi udskyder den her solnedgangsklausul.
Jeg mener sådan set, at regeringen har haft rigelig tid til at sætte alt det her i gang, og jeg synes, at der er al mulig grund til at undersøge ned på landeniveau, i forhold til hvor vi ved de kan overholde lovgivningen og ikke ender med menneskehandel.
Det er sådan set det, der bekymrer mig.
Jeg har fuld forståelse for, at der er nogle mennesker, som har et brændende ønske om at få et barn.
Jeg tror, vi alle sammen har været der, altså jeg er selv mor til to drenge, og jeg kan godt huske den der følelse af, at man bare virkelig, virkelig gerne vil have et barn.
Jeg var så ekstremt heldig, at jeg kunne få dem, men det er ikke alle, der er lige så heldige som mig.
Men vi kan bare heller ikke på grund af et brændende ønske hos nogle forældre acceptere, at andre forældre ude i verden mister deres kæreste, fordi der simpelt hen bliver spekuleret i økonomi og bliver spekuleret i det som en eller anden form for handelsvare, og det tror jeg sådan set også vi alle sammen er enige om, for at være helt ærlig.
Så det er egentlig der, vi lægger os i Dansk Folkeparti.
Med det, der er kommet frem nu, har jeg svært ved at se, at vi på nuværende tidspunkt bare kan åbne op igen, for jeg vil simpelt hen have tingene undersøgt, og jeg vil simpelt hen være hundrede procent sikker på, at vi ikke stiltiende accepterer menneskehandel, for det vil jeg simpelt hen ikke kunne bære.
Vi støtter ikke, at vi udskyder den her solnedgangsklausul.
Vi synes, det er en dårlig løsning, der er lavet i forbindelse med det her.
De gode argumenter er sagt, også i forhold til dem, der er blevet matchet osv.
Jeg synes, at vi skylder hinanden og os selv at få lavet en ordentlig undersøgelse, en juridisk undersøgelse af det her, og så må vi simpelt hen tage stilling på baggrund af det resultat, der kommer der, i forhold til hvad vi så gør.
Så lad det være ordene herfra kl. 03.20 om natten.